3 ค่ายมือถือลุ้น “คสช.” งัด “ม.44” ยืดเวลาจ่ายค่าไลเซ่นส์คลื่น 900 MHz
3 ค่ายมือถือลุ้น "คสช." งัด "ม.44" ยืดเวลาจ่ายค่าไลเซ่นส์คลื่น 900 MHz
26 ก.พ. 2562

พ.อ.วินธัย สุวารี โฆษกคณะรักษาความสงบแห่งชาติ (คสช.) เปิดเผยว่า วันนี้ (26 ก.พ.) ที่ประชุมคณะรักษาความสงบแห่งชาติ (คสช.) ที่มีพล.อ.ประยุทธ์ จันทร์โอชา นายกรัฐมนตรีและหัวหน้าคสช.เป็นประธานวันนี้มีการพิจารณาเรื่องการใช้อำนาจตามมาตรา 44 ออกคำสั่งคสช. ช่วยเหลือผู้ให้บริการสื่อสารโทรคมนาคมที่ประมูลได้คลื่นความถี่ 900 เมกะเฮิรตซ์ (MHz) ตามที่สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เสนอ แต่ขณะนี้ยังไม่มีรายละเอียดออกมา
ทั้งนี้จากการหารือร่วมกันระหว่างนายวิษณุ เครืองาม รองนายกรัฐมนตรี กสทช. และภาคเอกชนผู้ให้บริการโทรคมนาคมทั้ง 3 ราย ได้แก่ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC, บริษัท ทรู คอร์ปอเรชั่น จำกัด (มหาชน) หรือ TRUE และบริษัท โทเทิล แอ็คเซ็ส คอมมูนิเคชั่น จำกัด (มหาชน) หรือ DTAC ในช่วงต้นเดือนก.พ.ที่ผ่านมา ผู้ให้บริการทั้ง 3 รายให้เหตุผลว่า หากไม่ขยายระยะเวลาการชำระค่าใบอนุญาตออกไป ผู้ประกอบการก็จะไม่มีเงินลงทุนด้านโครงสร้างพื้นฐานเพื่อรองรับ 5G และอาจไม่สามารถขับเคลื่อนในเกิด 5G ในปี 63 ได้
อนึ่ง หากมีความคืบหน้า “ข่าวหุ้นธุรกิจออนไลน์” จะรายงานให้ทราบในเวลาต่อไป